Anak-ku Sazali

***Anak-ku Sazali*** ialah sebuah filem drama keluarga hitam putih Melayu yang ditayangkan di pawagam pada 27 Oktober 1956 dengan arahan Phani Majmudar, dan menampilkan P. Ramlee yang memainkan dua watak yang berbeza iaitu sebagai bapa dan anak. P. Ramlee memainkan watak Hassan yang dewasa dan Sazali, anaknya yang sudah dewasa. Ia merupakan salah satu daripada filem-filem di mana P. Ramlee memegang watak antagonis.

Filem ini memperoleh penerimaan kritis yang ketara, dan memperoleh anugerah-anugerah peringkat antarabangsa, dan seterusnya mengangkat P. Ramlee sebagai pelakon teriktiraf dengan anugerah pelakon terbaik di Festival Filem Asia Pasifik.

## Sinopsis
Hassan (P. Ramlee) ialah seorang anak yatim piatu yang bekerja dengan seorang yang kaya. Orang kaya (Malek Sutan Muda) tersebut mempunyai dua orang anak, Mansor dan Mahani. Hassan telah diusir keluar dari rumah orang kaya tersebut kerana membawa Mansor dan Mahani pergi menyaksikan persembahan keroncong. Hassan begitu meminati alunan muzik sehingga dia sanggup membelanjakan wangnya untuk membeli sebuah biola dan kemudian pergi belajar dengan seorang guru biola. Persahabatan Hassan, Mansor dan Mahani begitu erat. Apabila dewasa, Mansor (Nordin Ahmad) dihantar belajar ke Singapura sementara Mahani (Zaiton) pula hendak dikahwinkan dengan pilihan ayahnya. Hassan yang mempunyai perasaan kasih terhadap Mahani, tidak dapat menerima kenyataan itu lalu melarikan diri ke Singapura. Mahani yang juga terlalu mengasihi Hassan mengikutnya ke Singapura dan berjumpa Mansor. Mahani dan Hassan berkahwin dengan persetujuan Mansor yang sememangnya sedar tentang perhubungan adiknya dengan sahabatnya itu. Mansor juga turut berkahwin dengan seorang gadis bernama Rubiah (Rosnani Jamil). Selepas itu, Hassan meneruskan minatnya kepada muzik dan berjaya menjadi seorang ahli muzik terkenal. Hassan begitu gembira apabila Mahani mengandungkan anak sulung mereka. 

Malangnya Mahani meninggal dunia ketika melahirkan anak lelaki yang kemudiannya dinamakan Sazali. Kasih sayang dan kepercayaan Hassan terhadap Sazali begitu tinggi sehingga menyebabkan Sazali membesar menjadi seorang yang kurang ajar dan membuat pelbagai kejahatan. Sazali juga telah menodai Rokiah (Hashimah Yon) yang merupakan anak kepada Mansor dan Rubiah. Rokiah terlalu kecewa sehingga mengambil keputusan membunuh diri kerana dirinya sudah berbadan dua. Sazali (P. Ramlee) mempunyai pengikut yang ramai dan menjadi seorang ketua gengster yang paling dikehendaki di Singapura. Pada suatu hari, pihak polis berjaya mengesan rompakan yang sedang dilakukan oleh kumpulan Sazali, selepas kumpulan gengster Big Boss (Shariff Dol) memberi kerjasama dengan pihak polis tetapi Sazali dapat melepaskan diri walaupun cedera akibat ditembak polis. Dia tetap kembali ke rumah ayahnya untuk mendapatkan perlindungan. Hassan terpaksa membuat keputusan yang begitu berat bagi menebus kesilapannya di masa lalu dan terus menelefon pihak polis. Sazali akhirnya berjaya diberkas oleh pihak polis ketika sedang lena tidur di dalam biliknya.

## Barisan pelakon

### Pelakon utama
* P. Ramlee sebagai Hassan dan Sazali (antagonis utama)
* Zaiton sebagai Mahani
* Rosnani Jamil sebagai Rubiah
* Nordin Ahmad sebagai Mansor
* Hashimah Yon sebagai Rokiah (anak Mansor)

### Pelakon pembantu
* Daeng Idris sebagai Cikgu Sulong (pengetua)
* Habsah Buang sebagai Isteri orang kaya (Mak Mansor & Mahani)
* Malek Sutan Muda sebagai Orang kaya (Bapak Mansor & Mahani)
* Ibrahim Pendek sebagai Pendek (geng Sazali)
* S. Kadarisman & Siti Tanjung Perak sebagai pelakon bangsawan
* Udo Omar sebagai pemilik bangsawan
* Kemat Hassan sebagai Cikgu Rahman
* Nyong Ismail sebagai Encik Sulaiman (guru pemain biola)
* Mustarjo sebagai Aziz (pemilik perahu)
* Mak Dara sebagai Mak Timah
* Omar Suwita sebagai ahli geng Sazali
* Shariff Dol sebagai gangster Big Boss Double X

### Pelakon kanak-kanak
* Tony Castello sebagai Sazali
* Habibah Harun sebagai Rokiah

### Pelakon tambahan
* Wan Khazim sebagai pengesek biola 
* Jins Shamsuddin sebagai penumpang di stesen kereta api
* Harun Omar
* Makcik Kamariah sebagai orang gaji Hassan
* Fatimah Ahmad sebagai pelajar

### Penampilan khas
* Kassim Masdor
* H. M. Busra sebagai Apek jual buah
* H. M. Rohaizad

## Penerbitan
Filem *Anak-ku Sazali* diarahkan oleh Phani Majumdar mendapat inspirasi daripada filem drama Amerika, *My Son, My Son!* yang dilancarkan pada 1940.

## Runut
Berikut senarai runut-runut lagu dalam filem ini:

* "Itulah Sayang", nyanyian P. Ramlee dan Normadiah
* "Joget Si Pinang Muda", nyanyian P. Ramlee dan Normadiah
* "Anak-ku Sazali", nyanyian P. Ramlee
* "Istana Cinta", nyanyian Saloma
* "Tiada Kata Sechantek Bahasa", nyanyian P. Ramlee

Runut-runut *Anak-ku Sazali* digubah oleh P. Ramlee dengan lirik ditulis oleh rakan sejawatnya, Jamil Sulong dan S. Sudarmaji, di samping gubahan oleh para komposer Filipina, Fred Libio dan L. B. Ventura. Lagu utamanya, "Istana Cinta", dinyanyikan oleh Saloma dan mengisahkan kesedihan seorang wanita yang bersusah payah untuk membina "istana" cinta, tetapi kemudian dimusnahkan oleh pasangannya.

## Anugerah dan pencalonan

## Rujukan

### Bibliografi

* 

## Pautan luar
* 
* Filem Anakku Sazali
*